**Dôvodová správa k obchodnej verejnej súťaži na predaj mobilnej ľadovej plochy v Drocárovom parku**

Obchodná verejná súťaž je zameraná na predaj mobilnej ľadovej plochy, ktorá sa nachádza v Drocárovom parku na sídlisku KVP v Košiciach a pozostáva z nasledujúcich častí:

Mobilná ľadová plocha:

* chladiaca jednotka YORK YLAE LT 330, obehové čerpadlo, uzatvorená vyrovnávacia nádrž tlaku chladiacej kvapaliny
* mantinely 16 x 34 m, 4 ks oblúkové rohy
* 16 ks PE roštové potrubia s cievkami
* 2 ks hokejové bránky so sieťami
* 2 ks ochranné siete 2x20x4 m
* 2 ks malé mantinelové dvierka na striedačky
* 1 ks veľké mantinelové dvierka pre rolbu
* 10 ks navíjací bubon na PE trúbkové rozvody
* 1 ks manipulačný vozík
* 1 sada oceľovej konštrukcie ochrannej podesty malých a veľkých rozdeľovačov s výdrevou
* 1 sada príslušenstva pre opravu PE rozvodov
* 2 x 16 ks rozdeľovacie zberače napájania
* 2 ks ručné náradie na škrabanie ľadovej triešte z ľadovej plochy

Príslušenstvo k mobilnej ľadovej ploche:

* unimobunka
* malotraktorová rolba:
* rolba Zamboni Z 100 S
* malotraktor ISEKI Land Houpe 175 s hydraulickým zariadením pre rolbu
* elektrická prípojka NN s rozvádzačom
* oceľový prístrešok
* 2 ks hokejová striedačka

Dôvodom na uskutočnenie obchodnej verejnej súťaže je, že mobilná ľadová plocha sa dlhodobo nevyužíva a je vysoký predpoklad, že pokusy o prenájom uvedenej plochy budú neúspešné. Za hlavný dôvod tohto stavu je potrebné považovať existenciu krytého ľadového štadióna (Aréna Sršňov) na území mestskej časti Košice-Sídlisko KVP, ktorý poskytuje obyvateľom služby rovnakého druhu v neporovnateľne vyššej kvalite. Na základe uvedeného navrhujeme predaj mobilnej ľadovej plochy formou obchodnej verejnej súťaže.

V súlade so zákonom č. 138/1991 Zb. o majetku obcí v znení neskorších predpisov a Zásadami hospodárenia a nakladania s majetkom mestskej časti Košice-Sídlisko KVP je potrebné, aby miestne zastupiteľstvo mestskej časti Košice-Sídlisko KVP schválilo spôsob ďalšieho nakladania s majetkom mestskej časti a taktiež podmienky obchodnej verejnej súťaže.

Vzhľadom na charakter hnuteľného majetku určeného na predaj navrhujeme vyhlásenie obchodnej verejnej súťaže zameranej na uzavretie kúpnej zmluvy za nasledovných podmienok:

* účastníkom ponúkaná kúpna cena nesmie byť nižšia ako 28.729,29 € s DPH; cena je stanovená na základe znaleckého posudku, ktorý je súčasťou súťažných podkladov,
* kúpna cena bude uhradená na základe faktúry vystavenej predávajúcim v lehote 3 dní odo dňa nadobudnutia účinnosti kúpnej zmluvy.,
* vlastnícke právo k predmetu kúpy prechádza na kupujúceho až po zaplatení kúpnej ceny v celkovej dohodnutej výške,
* kupujúci podpisom zmluvy potvrdzuje prevzatie predmetu kúpy,
* nebezpečenstvo náhodnej skazy a náhodného zhoršenia prechádza na kupujúceho odovzdaním veci,
* kupujúci hradí všetky náklady súvisiace s premiestnením predmetu kúpy/zabezpečí odvoz na vlastné náklady. Riziko spojené s nakladaním a premiestňovaním predmetu kúpy znáša kupujúci.

V Košiciach 14.09.2018

Prílohy:

1. Návrh vyhlásenia obchodnej verejnej súťaže na predaj mobilnej ľadovej plochy v Drocárovom parku
2. Fotodokumentácia a situačný nákres predmetu nájmu