**Dôvodová správa k obchodnej verejnej súťaži na prenájom športovo-rekreačného areálu v Drocárovom parku**

Obchodná verejná súťaž je zameraná na prenájom športovo-relaxačného areálu, ktorý sa nachádza v Drocárovom parku a pozostáva z nasledujúcich častí:

* tenisového ihriska nachádzajúceho sa na parcele č. 3475 C KN, k. ú. Grunt,
* basketbalového ihriska nachádzajúceho sa na parcele č. 3561 C KN, k. ú. Grunt,
* zázemie športového areálu - budova požičovne športových potrieb/baru, 13 m x 6,65 m na parcele č. 3564 C KN
* garáže 3,18 m x 5,8 m na parcele č. 3475 C KN, k. ú. Grunt,
* pozemkov pod vyššie uvedenými ihriskami a stavbami,
* oplotenia športového areálu.

Dôvodom na uskutočnenie obchodnej verejnej súťaže je, že športovo-relaxačný areál sa dlhodobo nevyužíva a jeho prevádzkové náklady znáša mestská časť Košice-Sídlisko KVP. Na základe uvedeného navrhujeme jeho prenájom formou obchodnej verejnej súťaže.

V súlade so zákonom č. 138/1991 Zb. o majetku obcí v znení neskorších predpisov a Zásadami hospodárenia a nakladania s majetkom mestskej časti Košice-Sídlisko KVP je potrebné, aby Miestne zastupiteľstvo mestskej časti Košice-Sídlisko KVP schválilo spôsob ďalšieho nakladania s majetkom mestskej časti a taktiež podmienky obchodnej verejnej súťaže.

Vzhľadom na charakter vecí určených na prenájom navrhujeme vyhlásenie obchodnej verejnej súťaže zameranej na uzavretie nájomnej zmluvy za nasledovných podmienok:

* výška nájomného nesmie byť menšia ako 1000,- €/mesiac,
* nájomca investuje do predmetu nájmu sumu vo výške 500,- €/mesiac s možnosťou započítania tejto investície do nájomného, za opravy aj údržbu. Nájomca je povinný výšku investícií pravidelne preukazovať.
* doba nájmu neurčitá,
* výpovedná doba 3 mesiace,
* nájomca hradí všetky náklady na prevádzku športovo-relaxačného areálu (napr. vodné a stočné, elektrická energia, upratovanie a čistenie, poistenie proti odcudzeniu a poškodeniu (požiar, živelné pohromy), stráženie prenajatých objektov),
* nájomca hradí všetky náklady na údržbu a opravu športových ihrísk a budovy požičovne športových potrieb (napr. nová antuka, úpravy a pravidelná údržba povrchu tenisového ihriska, valcovanie, údržba a opravy oplotenia, úprava povrchu športových ihrísk a pod.).
* nájomca je povinný poskytnúť objekt športovo-relaxačného areálu bez finančných nárokov, na usporiadanie športových a kultúrno–spoločenských akcií organizovaných mestskou časťou Košice-Sídlisko KVP s tým, že počas týchto akcií zabezpečí plnú prevádzkyschopnosť areálu,
* nájomca sa zaväzuje prevádzkovať športovo-relaxačný areál najmenej 8 mesiacov počas kalendárneho roka (obdobie marec - november).

V Košiciach 14.09.2018

Prílohy:

1. Návrh vyhlásenia obchodnej verejnej súťaže na prenájom športovo-relaxačného areálu v Drocárovom parku
2. Fotodokumentácia a pôdorysné zakreslenie predmetu nájmu